b'\n_START_ARTICLE_\nBiserica \xc3\x8envierea Domnului din Suceava\n_START_PARAGRAPH_\nBiserica \xe2\x80\x9e\xc3\x8envierea Domnului\xe2\x80\x9d din Suceava, cunoscut\xc4\x83 \xc8\x99i sub denumirile de Biserica V\xc4\x83scresenia sau Biserica Elena Doamna, este o biseric\xc4\x83 ortodox\xc4\x83 construit\xc4\x83 \xc3\xaen anul 1551 \xc3\xaen municipiul Suceava. Ea se afl\xc4\x83 situat\xc4\x83 \xc3\xaen centrul ora\xc8\x99ului, pe Bulevardul Ana Ip\xc4\x83tescu nr. 14._NEWLINE_Biserica \xe2\x80\x9e\xc3\x8envierea Domnului\xe2\x80\x9d din Suceava a fost inclus\xc4\x83 pe Lista monumentelor istorice din jude\xc8\x9bul Suceava din anul 2015, av\xc3\xa2nd codul de clasificare SV-II-m-A-05472.\n_START_SECTION_\nCtitorirea\n_START_PARAGRAPH_\nCercet\xc4\x83rile arheologice efectuate la acest monument \xc3\xaen anul 1983 au relevat existen\xc8\x9ba a numeroase construc\xc8\x9bii fie din lemn, fie din c\xc4\x83r\xc4\x83mid\xc4\x83, care se succed f\xc4\x83r\xc4\x83 \xc3\xaentrerupere pe aceea\xc8\x99i suprafa\xc8\x9b\xc4\x83 \xc3\xaentr-un interval de timp cuprins \xc3\xaentre a doua jum\xc4\x83tate a secolului al XIV-lea \xc8\x99i mijlocul secolului al XVI-lea.  Au existat dou\xc4\x83 biserici succesive cu soclul de piatr\xc4\x83 de carier\xc4\x83, legat\xc4\x83 cu un mortar friabil \xc8\x99i cu eleva\xc8\x9bia din lemn. Ambele biserici de lemn au fost mistuite de un incendiu. Au fost g\xc4\x83site morminte ce dateaz\xc4\x83 din perioada cuprins\xc4\x83 \xc3\xaentre a doua jum\xc4\x83tate a secolului al XIV-lea \xc8\x99i \xc3\xaenceputul secolului al XV-lea._NEWLINE_Dup\xc4\x83 arderea celor dou\xc4\x83 edificii din lemn, la \xc3\xaenceputul secolului al XV-lea a fost construit\xc4\x83 o biseric\xc4\x83 din piatr\xc4\x83, de form\xc4\x83 dreptunghiular\xc4\x83 \xc8\x99i cu o absid\xc4\x83 poligonal\xc4\x83 decro\xc8\x99at\xc4\x83. Pe traseul exterior al acesteia a fost construit\xc4\x83 biserica actual\xc4\x83._NEWLINE_Biserica \xc3\x8envierea Domnului din Suceava a fost construit\xc4\x83 \xc3\xaen anul 1551, fiind ctitorit\xc4\x83 de c\xc4\x83tre Doamna Elena Rare\xc8\x99, so\xc8\x9bia voievodului Petru Rare\xc8\x99. Deasupra u\xc8\x99ii de la intrare a fost a\xc8\x99ezat\xc4\x83 o pisanie \xc3\xaen limba slavon\xc4\x83 cu urm\xc4\x83torul cuprins: "Cu voia Tat\xc4\x83lui \xc8\x99i cu ajutorul Fiului \xc8\x99i cu s\xc4\x83v\xc3\xa2r\xc8\x99irea Sf\xc3\xa2ntului Duh, acest l\xc4\x83ca\xc8\x99 sf\xc3\xa2nt \xc3\xaenchinat \xc3\x8envierii Domnului a fost \xc3\xaenceput \xc8\x99i terminat de Elena, Doamna lui Petru Voievod, fiica \xc8\x9barului Ioan Despotul, pentru m\xc3\xa2ntuirea sufletului Domnului ei Petru Voievod \xc8\x99i pentru sine, \xc3\xaen anul 7059 (=1551) luna ianuarie, 15 zile".\n_START_SECTION_\nRetrocedarea c\xc4\x83tre cultul ortodox \xc8\x99i transformarea \xc3\xaen parohie\n_START_PARAGRAPH_\n\xc3\x8en anul 1923 Consistoriul Arhiepiscopiei Cern\xc4\x83u\xc8\x9bilor a solicitat Ministerului Cultelor \xc8\x99i Artelor retrocedarea Bisericii \xc3\x8envierea Domnului din Suceava c\xc4\x83tre cultul ortodox. Printr-o scrisoare din 19 mai 1936, \xc3\xaen urma interven\xc8\x9biei mitropolitului Bucovinei Visarion Puiu, Ministerul Cultelor a luat aceast\xc4\x83 biseric\xc4\x83 din folosin\xc8\x9ba comunit\xc4\x83\xc8\x9bii greco-catolice rutene \xc8\x99i a trecut-o \xc3\xaen proprietatea Mitropoliei Bucovinei, neoferind ucrainenilor un fel de desp\xc4\x83gubire. Episcopul greco-catolic Alexandru Rusu al Maramure\xc8\x99ului, care-i p\xc4\x83storea \xc8\x99i pe greco-catolicii ruteni, a protestat \xc3\xaen Senatul Rom\xc3\xa2niei \xc3\xaempotriva acestei m\xc4\x83suri, ceea ce a generat o discu\xc8\x9bie aprins\xc4\x83, la care a luat parte \xc8\x99i istoricul Nicolae Iorga. Greco-catolicii ruteni au introdus ac\xc8\x9biune \xc3\xaen contencios administrativ la Curtea de Apel din Cern\xc4\x83u\xc8\x9bi pentru anularea acestei hot\xc4\x83r\xc3\xa2ri, dar aceasta a fost respins\xc4\x83 ca urmare a pledoariei prof. dr. Gheorghe Alexianu, consilier juridic al Fondului Bisericesc Ortodox Rom\xc3\xa2n al Bucovinei. Astfel, biserica a revenit cultului ortodox, pe seama c\xc4\x83ruia a fost construit ini\xc8\x9bial \xc8\x99i de la care fusese luat\xc4\x83 cu for\xc8\x9ba de administra\xc8\x9bia austriac\xc4\x83._NEWLINE_P\xc3\xa2n\xc4\x83 la sf\xc3\xa2r\xc8\x99itul celui de-al doilea r\xc4\x83zboi mondial Biserica "\xc3\x8envierea Domnului" din Suceava a fost capel\xc4\x83 a Garnizoanei Militare Suceava. Apoi a fost capel\xc4\x83 a Facult\xc4\x83\xc8\x9bii de Teologie Ortodox\xc4\x83 din Cern\xc4\x83u\xc8\x9bi-Suceava (1945-1948) \xc8\x99i capel\xc4\x83 pentru practica liturgic\xc4\x83 a \xc8\x98colii de C\xc3\xa2nt\xc4\x83re\xc8\x9bi Biserice\xc8\x99ti (1948-1952), depinz\xc3\xa2nd administrativ de Parohia "Sf. Dumitru", \xc8\x99i \xc3\xaen cele din urm\xc4\x83 biseric\xc4\x83 misionar\xc4\x83 dependent\xc4\x83 de Mitropolia din Ia\xc8\x99i (1951-1956). \xc3\x8encep\xc3\xa2nd din anul 1957 ea a devenit biseric\xc4\x83 parohial\xc4\x83._NEWLINE_\xc3\x8en 1957 au fost efectuate o serie de restaur\xc4\x83ri, cu aceast\xc4\x83 ocazie fiind demolat\xc4\x83 sacristia construit\xc4\x83 de catolici. Lucr\xc4\x83rile de restaurare \xc8\x99i conservare din anii 1982-1989 au avut ca scop readucerea bisericii la forma ini\xc8\x9bial\xc4\x83, fiind demolat un fronton \xc3\xaen stil baroc amplasat pe acoperi\xc8\x99ul bisericii, deasupra intr\xc4\x83rii. Lipsit\xc4\x83 de pictur\xc4\x83 p\xc3\xa2n\xc4\x83 atunci, biserica a fost pictat\xc4\x83 de prof. univ. Ion Grigore. S-au mai realizat o icoan\xc4\x83 \xc3\xaen mozaic a hramului, amplasat\xc4\x83 deasupra u\xc8\x99ii de la intrare (autor fiind pictorul Gheorghe R\xc4\x83ducanu), vitralii (executate de pictorul bucovinean Dan Brosc\xc4\x83u\xc8\x9beanu), un iconostas \xc8\x99i un nou mobilier de stejar (confec\xc8\x9bionate de sculptorul Petru Ungureanu). Odat\xc4\x83 terminate lucr\xc4\x83rile de restaurare, biserica a fost resfin\xc8\x9bit\xc4\x83 la 8 octombrie 1989 de c\xc4\x83tre episcopul Pimen Zainea, pe atunci episcop-vicar al Arhiepiscopiei Ia\xc8\x99ilor._NEWLINE_Dup\xc4\x83 Revolu\xc8\x9bia din decembrie 1989 au fost amplasate \xc3\xaen curtea bisericii o capel\xc4\x83 lum\xc3\xa2n\xc4\x83rar \xc8\x99i o troi\xc8\x9b\xc4\x83 din lemn de stejar sculptat \xc3\xaen cinstea eroilor martiri, \xc3\xaen fa\xc8\x9ba c\xc4\x83reia se oficiaz\xc4\x83 slujbe de pomenire la 22 decembrie a fiec\xc4\x83rui an. \xc3\x8en anul 2000 s-a restaurat clopotni\xc8\x9ba de tip zvoni\xc8\x9b\xc4\x83 \xc8\x99i \xc3\xaen vara aceluia\xc8\x99i an au fost aduse aici din insula Creta p\xc4\x83rticele din moa\xc8\x99tele a 99 sfin\xc8\x9bi cuvio\xc8\x99i, care se p\xc4\x83streaz\xc4\x83 \xc3\xaen pronaosul bisericii. \xc3\x8en cursul anului 2002 s-au \xc3\xaenceput lucr\xc4\x83rile de pictare a tuturor ocni\xc8\x9belor de la exteriorul bisericii de c\xc4\x83tre prof. univ. Ion Grigore.\n_START_SECTION_\nArhitectura\n_START_PARAGRAPH_\nDe\xc8\x99i a suferit de-a lungul timpului mai multe modific\xc4\x83ri, Biserica "\xc3\x8envierea Domnului" a p\xc4\x83strat totu\xc8\x99i planul ini\xc8\x9bial intact, \xc3\xaencadr\xc3\xa2ndu-se tipului de biseric\xc4\x83 de t\xc3\xa2rg (copiind aproape exact planul bisericii lui \xc8\x98tefan cel Mare de la Piatra Neam\xc8\x9b). _NEWLINE_Biserica este construit\xc4\x83 din piatr\xc4\x83 brut\xc4\x83, cioplit\xc4\x83 la soclu, col\xc8\x9buri \xc8\x99i contraforturi. Pe l\xc3\xa2ng\xc4\x83 aceasta, \xc3\xaen anumite locuri s-a folosit \xc8\x99i c\xc4\x83r\xc4\x83mid\xc4\x83 (la picioarele arcadelor, la firidele alungite \xc8\x99i la ocni\xc8\x9be). Biserica are dimensiuni relativ reduse: 21,40 m lungime \xc8\x99i 5,80 m l\xc4\x83\xc8\x9bime - \xc3\xaen interior, 24,40 m lungime \xc8\x99i 8,50 m l\xc4\x83\xc8\x9bime - \xc3\xaen exterior \xc8\x99i o \xc3\xaen\xc4\x83l\xc8\x9bime de 16 metri._NEWLINE_\xc3\x8en dreptul naosului, absidele laterale au fost \xc3\xaenlocuite prin rezalite vizibile la exterior (\xc3\xaengro\xc8\x99are a zidurilor), sprijinite de contraforturi  cu copertine cu profile obi\xc8\x99nuite. Pe absida altarului se afl\xc4\x83 nou\xc4\x83 firide alungite, iar sub fereastra altarului, \xc3\xaen ax, se afl\xc4\x83 un picior de contrafort._NEWLINE_Biserica este \xc3\xaenconjurat\xc4\x83 sub acoperi\xc8\x99 de un br\xc3\xa2u din dou\xc4\x83 r\xc3\xa2nduri de ocni\xc8\x9be, revenind c\xc3\xa2te trei ocni\xc8\x9be mici la dou\xc4\x83 ocni\xc8\x9be mari. Intrarea \xc3\xaen biseric\xc4\x83 se face printr-o singur\xc4\x83 u\xc8\x99\xc4\x83 situat\xc4\x83 \xc3\xaen partea de apus \xc3\xaencadrat\xc4\x83 \xc3\xaentr-un chenar de factur\xc4\x83 gotic\xc4\x83._NEWLINE_Biserica nu are pridvor. Pronaosul este \xc3\xaemp\xc4\x83r\xc8\x9bit printr-un arc dublu cu pila\xc8\x99tri \xc8\x99i console mai pronun\xc8\x9bate. Are dou\xc4\x83 ferestre \xc3\xaen stil gotic pe peretele nordic\xc4\x83 \xc8\x99i pe cel sudic, \xc3\xaen partea dinspre naos. Naosul este acoperit cu o calot\xc4\x83 sferic\xc4\x83 \xc8\x99i nu pare s\xc4\x83 fi avut niciodat\xc4\x83 o turl\xc4\x83 de zid._NEWLINE_\xc3\x8en curtea bisericii se afl\xc4\x83 o clopotni\xc8\x9b\xc4\x83 de tip zvoni\xc8\x9b\xc4\x83, format\xc4\x83 dintr-un perete din patru st\xc3\xa2lpi de zid \xc3\xaentre care at\xc3\xa2rn\xc4\x83 trei clopote mici. Clopotni\xc8\x9bele de tip zvoni\xc8\x9b\xc4\x83 apar destul de rar \xc3\xaen arhitectura rom\xc3\xa2neasc\xc4\x83, fiind \xc3\xaent\xc3\xa2lnite numai la bisericile din nordul Moldovei: Biserica Sf\xc3\xa2nta Treime din Siret, Biserica Adormirea Maicii Domnului din I\xc8\x9bcani (Suceava), Biserica Sf\xc3\xa2ntul Procopie din B\xc4\x83deu\xc8\x9bi (Mili\xc8\x99\xc4\x83u\xc8\x9bi), Biserica Sf\xc3\xa2ntul Dumitru din Zahare\xc8\x99ti \xc8\x99i Biserica \xc3\x8envierea Domnului din Suceava. _NEWLINE_Biserica a fost \xc3\xaenzestrat\xc4\x83 cu numeroase odoare biserice\xc8\x99ti, dintre care mai exist\xc4\x83 doar o Evanghelie \xc3\xaen limba slavon\xc4\x83 tip\xc4\x83rit\xc4\x83 la Liov \xc3\xaen 1644 \xc8\x99i p\xc4\x83strat\xc4\x83 la Biserica "Sf. Dumitru" din Suceava.'